חוק שירותי תעופה (פיצוי וסיוע בשל ביטול טיסה או שינוי בתנאיה) (נגיף הקורונה החדש – הוראת שעה – תיקון), התש"ף-2020
הצעת חוק ממשלתית, הכנסת ה-23
פורסם: ספר החוקים, חוברת 2826, עמ' 224, 2020-07-14T00:00:00+03:00
חוק שירותי תעופה (פיצוי וסיוע בשל ביטול טיסה או שינוי בתנאיה), התשע"ב–2012 (להלן – החוק), מחייב את חברות התעופה להעניק לנוסעים הטבות בשל ביטול טיסה או שינוי בתנאיה מסיבות שאינן תלויות בנוסע. התפשטות מגפת הקורונה הביאה למשבר חמור וחסר תקדים בענף התעופה, להשבתה כמעט מוחלטת של התעבורה האווירית מישראל ואליה ולמצוקה תזרימית של חברות התעופה. לפיכך נקבעו הוראות שמטרתן לסייע לענף זה, ובפרט לחברות התעופה הישראליות שנפגעו קשות עקב המשבר, להתמודד עמו. זאת, כהוראת שעה מוגבלת בזמן.
הוראת השעה חלה על כל טיסה מישראל ואליה, וכן על טיסת פנים, שמועד המראתה הוא החל ב-1.3.2020 ועד ל-31.8.2020. בנוסף, הוראת השעה חלה על טיסות שמועד המראתן המתוכנן היה לפני ה-1.3.2020, אם הן היו ליעדים או מיעדים שחלה לגביהם חובת בידוד בשל נגיף הקורונה.
לעניין טיסות שהוראת השעה חלה לגביהן, הוארכה התקופה הקבועה בחוק להשבת התמורה ששולמה בעד כרטיס הטיסה לנוסע הזכאי לכך (כלומר, מועד ההחזר הכספי לנוסע), מ-21 ימים לאחר פנייתו של הנוסע בכתב לחברת התעופה, ל-90 ימים מיום ההמראה המתוכננת, ללא צורך בפנייה של הנוסע לחברה. לעניין טיסות שכבר חלף לגביהן מועד זה, חברות התעופה מחויבות להשיב את הכסף לנוסעים עד ליום 14.8.2020. 
לגבי טיסה שבוטלה, המוגדרת בחוק גם כטיסה שהמריאה באיחור של 8 שעות לפחות, נקבע בהוראת השעה כי נוסע לא יהיה זכאי לפיצוי כספי בשל הביטול, אולם יוסיף להיות זכאי להשבת תמורה או לכרטיס טיסה חלופי. חברת התעופה תוכל לתת לנוסע שובר זיכוי במקום השבת תמורה או כרטיס טיסה חלופי רק אם הנוסע בחר בכך והסכים לכך בכתב, ועל שובר הזיכוי לעמוד בהוראות הקבועות בהוראת השעה, שמטרתן להגן על הנוסע. בין הוראות אלה – אפשרות להעברת השובר לאדם אחר בלא תשלום נוסף; אפשרות לממש את השובר במשך שנה לפחות ולכל שירות שמציעה חברת התעופה, ועוד. 
נוסף על כך, הוגבלה זכאותם של נוסעים שטיסתם בוטלה לשירותי לינה בבית מלון לשני לילות לכל היותר.
עוד נקבע כי שר התחבורה והבטיחות בדרכים, בהתייעצות עם שר הכלכלה והתעשייה ובאישור ועדת הכלכלה של הכנסת, רשאי להאריך את תוקפה של הוראת השעה בתקופות נוספות, שכולן יחד לא יעלו במצטבר על 9 חודשים, אם קיימות מגבלות עקב נגיף הקורונה המשפיעות באופן משמעותי על תנועת נוסעים מישראל ואליה.